朱丈朝宗索壺村落成之集次韻簡之
作者：蔡戡
朝代：宋

paragraphs: 我本巖壑姿，浪謂蓬瀛客。
下惠猶三黜，孟公甘百謫。
况如腹背毛，敢意青雲翮。
一麾江海去，自分仙凡隔。
稅駕荆溪東，屏居在幽穴。
雖無二頃田，頼有一區宅。
壺村咫尺地，聊以適其適。
公家百畝園，下視雲夢窄。
風雲滿襟袖，煙霞拂巾幘。
清溪一派流，端疑巨靈擘。
桃李自成蹊，皆公手封植。
顧我鄶無譏，敢比齊楚國。
大厦未落成，何事先促迫。
一笑真莫逆，兩賢豈相厄。
我貧釜生魚，傳家尚清白。
八珍絕肥甘，一枕但甜黑。
抹月批清風，客至聊具食。
乃知造物公，獨此每無擇。
書生耳目寒，得之即聲色。
公若肯一來，與公分所得。